[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 5.6.2008

COM(2008) 337 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΣΤΟ ΣΥΜΒΟΥΛΙΟ

σχετικά με την τελική αξιολόγηση του κοινοτικού προγράμματος δράσης για την προώθηση οργανισμών που δραστηριοποιούνται σε ευρωπαϊκό επίπεδο και την υποστήριξη ειδικών δραστηριοτήτων στον τομέα της εκπαίδευσης και της κατάρτισης

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή 3

2. Ιστορικό της εξωτερικής αξιολόγησης 3

3. Η εξωτερική αξιολόγηση: Όροι και μεθοδολογία 4

3.1. Οι όροι της αξιολόγησης 4

3.2. Η μεθοδολογία 4

4. Πορίσματα και συστάσεις του αξιολογητή για την ενέργεια 1 – Υποστήριξη σε καθορισμένα ιδρύματα 4

4.1. Καθορισμένα ιδρύματα που εξειδικεύονται στην εκπαίδευση, την κατάρτιση και την έρευνα με εστίαση στην ευρωπαϊκή ολοκλήρωση 4

4.1.1. Τα πορίσματα του αξιολογητή 5

4.1.2. Κύριες συστάσεις του αξιολογητή και σχόλια της Επιτροπής 5

4.2. Ευρωπαϊκό Διαπανεπιστημιακό Κέντρο για τα δικαιώματα του ανθρώπου και τον εκδημοκρατισμό 6

4.2.1. Τα πορίσματα του αξιολογητή 7

4.2.2. Κύριες συστάσεις του αξιολογητή και σχόλια της Επιτροπής 7

4.3. Η Ευρωπαϊκή Υπηρεσία για την Ανάπτυξη της Εκπαίδευσης στον τομέα των ειδικών αναγκών 8

4.3.1. Τα πορίσματα του αξιολογητή 8

4.3.2. Κύριες συστάσεις του αξιολογητή και σχόλια της Επιτροπής 8

5. Πορίσματα και συστάσεις του αξιολογητή για την ενέργεια 2 – Υποστήριξη των ευρωπαϊκών ενώσεων που δραστηριοποιούνται στον τομέα της εκπαίδευσης και της κατάρτισης 9

5.1. Τα πορίσματα του αξιολογητή 9

5.2. Κύριες συστάσεις του αξιολογητή και σχόλια της Επιτροπής 9

6. Πορίσματα και συστάσεις του αξιολογητή για την ενέργεια 3A – Η δράση Jean Monnet 10

6.1. Πορίσματα του αξιολογητή 10

6.2. Κύριες συστάσεις του αξιολογητή και σχόλια της Επιτροπής 10

7. Πορίσματα και συστάσεις του αξιολογητή για την ενέργεια 3B – Υποστήριξη για την ανοιχτή μέθοδο συντονισμού στον τομέα της εκπαίδευσης 11

7.1. Τα πορίσματα του αξιολογητή 11

7.2. Κύριες συστάσεις του αξιολογητή και σχόλια της Επιτροπής 11

8. Πορίσματα και συστάσεις του αξιολογητή για την ενέργεια 3Γ – Κατάρτιση εθνικών δικαστών 12

8.1. Τα πορίσματα του αξιολογητή 12

8.2. Κύριες συστάσεις του αξιολογητή και σχόλια της Επιτροπής 12

9. Συμπεράσματα της Επιτροπής 13

ΕΚΘΕΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΣΤΟ ΣΥΜΒΟΥΛΙΟ

σχετικά με την τελική αξιολόγηση του κοινοτικού προγράμματος δράσης για την προώθηση οργανισμών που δραστηριοποιούνται σε ευρωπαϊκό επίπεδο και την υποστήριξη ειδικών δραστηριοτήτων στον τομέα της εκπαίδευσης και της κατάρτισης

Εισαγωγή

Η παρούσα έκθεση υποβάλλεται δυνάμει του άρθρου 8 της απόφασης αριθ. 791/2004/ΕΚ του Ευρωπαϊκού Κοινοβουλίου και του Συμβουλίου, της 21ης Απριλίου 2004, σχετικά με τη θέσπιση κοινοτικού προγράμματος δράσης για την προώθηση οργανισμών που δραστηριοποιούνται σε ευρωπαϊκό επίπεδο και την υποστήριξη ειδικών δραστηριοτήτων στον τομέα της εκπαίδευσης και της κατάρτισης (στη συνέχεια «η απόφαση»)[1]. Με το άρθρο αυτό απαιτείται από την Επιτροπή η υποβολή έκθεσης στο Ευρωπαϊκό Κοινοβούλιο και το Συμβούλιο σχετικά με την επίτευξη των στόχων του προγράμματος. Η εν λόγω έκθεση πρέπει να βασίζεται, μεταξύ άλλων, σε μια εξωτερική αξιολόγηση. Η αξιολόγηση αυτή έγινε το 2007 με τη μορφή της «Τελικής αξιολόγησης του κοινοτικού προγράμματος δράσης για την προώθηση οργανισμών που δραστηριοποιούνται σε ευρωπαϊκό επίπεδο και την υποστήριξη ειδικών δραστηριοτήτων στον τομέα της εκπαίδευσης και της κατάρτισης». Η τελική αυτή αξιολόγηση είναι διαθέσιμη στον ακόλουθο σύνδεσμο: http://ec.europa.eu/dgs/education_culture/evalreports/education/2007/activereport_en.pdf. Η παρούσα έκθεση παρουσιάζει τη θέση της Επιτροπής ως προς τα κύρια συμπεράσματα και τις συστάσεις της τελικής έκθεσης.

Ιστορικό της εξωτερικής αξιολόγησης

Στο διάστημα από τον Απρίλιο του 2004 έως και τον Δεκέμβριο του 2006, η απόφαση αποτελούσε τη νομική βάση για ένα φάσμα κοινοτικών πρωτοβουλιών στον τομέα της εκπαίδευσης και της κατάρτισης. Το πρόγραμμα χωριζόταν σε πέντε επιμέρους ενέργειες:

- Ενέργεια 1 : Υποστήριξη σε καθορισμένα ιδρύματα (Κολέγιο της Ευρώπης· Ευρωπαϊκό Πανεπιστημιακό Ινστιτούτο· Ευρωπαϊκό Ινστιτούτο Δημόσιας Διοίκησης· Ακαδημία Ευρωπαϊκού Δικαίου· Ευρωπαϊκό Διαπανεπιστημιακό Κέντρο για τα δικαιώματα του ανθρώπου και τον εκδημοκρατισμό· Ευρωπαϊκή Υπηρεσία για την Ανάπτυξη της Εκπαίδευσης στον τομέα των ειδικών αναγκών· και Διεθνές Κέντρο για την Ευρωπαϊκή Κατάρτιση).

- Ενέργεια 2 : Υποστήριξη των ευρωπαϊκών ενώσεων που δραστηριοποιούνται στον τομέα της εκπαίδευσης και της κατάρτισης.

- Ενέργεια 3A : Υποστήριξη δραστηριοτήτων διδασκαλίας, έρευνας και διαλόγου σχετικά με την ευρωπαϊκή ολοκλήρωση σε ιδρύματα τριτοβάθμιας εκπαίδευσης, μέσω της δράσης Jean Monnet.

- Ενέργεια 3B : Υποστήριξη δραστηριοτήτων που συμβάλλουν στην υλοποίηση των στόχων του προγράμματος εργασίας «Εκπαίδευση και κατάρτιση 2010», με τη χρήση της ανοιχτής μεθόδου συντονισμού.

- Ενέργεια 3Γ : Υποστήριξη της κατάρτισης εθνικών δικαστών στον τομέα του ευρωπαϊκού δικαίου.

Η ισχύς της απόφασης έληξε στις 31 Δεκεμβρίου του 2006. Οι ενέργειές της απέκτησαν νέες νομικές βάσεις και κάποιες από αυτές εξακολουθούν να αποτελούν μέρος ενός ενιαίου προγράμματος.

Η εξωτερική αξιολόγηση: Όροι και μεθοδολογία

Οι όροι της αξιολόγησης

Ύστερα από αίτημα παροχής υπηρεσιών βάσει της σύμβασης - πλαισίου για την παροχή υπηρεσιών σχετικά με την αξιολόγηση και την εκτίμηση των επιπτώσεων, το Δεκέμβριο του 2006 ανατέθηκε στην «ECOTEC Research and Consulting Ltd» να διενεργήσει την τελική εξωτερική αξιολόγηση της απόφασης. Η αξιολόγηση περιλάμβανε όλες τις ενέργειες που κάλυπτε η απόφαση από την έναρξη ισχύος της, το 2004, έως τη λήξη της στο τέλος του 2006. Λόγω της ποικιλότητας των στόχων και των δικαιούχων σε κάθε μία από τις ενέργειες που κάλυπτε η απόφαση, η αξιολόγηση έγινε χωριστά, με συμπεράσματα και συστάσεις για κάθε περίπτωση.

Η μεθοδολογία

Η εκ των υστέρων αξιολόγηση έγινε στο διάστημα μεταξύ Δεκεμβρίου 2006 και Ιουνίου 2007. Κατά την εκτέλεση της εργασίας τους, οι αξιολογητές προχώρησαν σε αναζήτηση τεκμηρίωσης, σε εκτενή έρευνα των ενδιαφερομένων και σε διεξοδικές συνεντεύξεις. Η μέθοδος που χρησιμοποιήθηκε στην αξιολόγηση αντικατόπτριζε τα διαφορετικά επίπεδα δημοσιονομικής χρηματοδότησης του προγράμματος. Αντίστοιχα, η συλλογή στοιχείων ήταν μεγαλύτερη για την ενέργεια 1, σε σύγκριση με τις άλλες ενέργειες, και ιδιαίτερα περιορισμένη σε σχέση με την ενέργεια 2.

Πορίσματα και συστάσεις του αξιολογητή για την ενέργεια 1 – Υποστήριξη σε καθορισμένα ιδρύματα

Με την ενέργεια 1 της απόφασης εγκρίνονται κοινοτικές επιδοτήσεις για την υποστήριξη ορισμένων επιχειρησιακών και διοικητικών δαπανών για επτά καθορισμένα ιδρύματα που επιδιώκουν σκοπούς γενικού ευρωπαϊκού ενδιαφέροντος. Τα επτά αυτά ιδρύματα μπορούν να χωριστούν σε τρεις ενότητες: 1) τα ιδρύματα που εξειδικεύονται στην εκπαίδευση, την κατάρτιση ή/και την έρευνα με εστίαση στην ευρωπαϊκή ολοκλήρωση (Κολέγιο της Ευρώπης· Ευρωπαϊκό Πανεπιστημιακό Ινστιτούτο· Ευρωπαϊκό Ινστιτούτο Δημόσιας Διοίκησης· Ακαδημία Ευρωπαϊκού Δικαίου· Διεθνές Κέντρο για την Ευρωπαϊκή Κατάρτιση)· 2) το Ευρωπαϊκό Διαπανεπιστημιακό Κέντρο για τα δικαιώματα του ανθρώπου και τον εκδημοκρατισμό· 3) την Ευρωπαϊκή Υπηρεσία για την Ανάπτυξη της Εκπαίδευσης στον τομέα των ειδικών αναγκών.

Καθορισμένα ιδρύματα που εξειδικεύονται στην εκπαίδευση, την κατάρτιση και την έρευνα με εστίαση στην ευρωπαϊκή ολοκλήρωση

Από τα ιδρύματα που απαριθμούνται στην ενέργεια 1, πέντε εξειδικεύονται στην εκπαίδευση, την κατάρτιση ή/και την έρευνα, με εστίαση στην ευρωπαϊκή ολοκλήρωση:

- το Κολέγιο της Ευρώπης (με πανεπιστήμια στην Bruges και στη Natolin) εστιάζει στην εκπαίδευση και κατάρτιση σε θέματα ευρωπαϊκής ολοκλήρωσης, σε μεταπτυχιακό επίπεδο·

- το Ευρωπαϊκό Πανεπιστημιακό Ινστιτούτο (ΕΠΙ), στη Φλωρεντία, προσφέρει διδακτορική και μεταδιδακτορική έρευνα στην ιστορία, στο δίκαιο, στα οικονομικά και στις πολιτικές και κοινωνικές επιστήμες·

- το Ευρωπαϊκό Ινστιτούτο Δημόσιας Διοίκησης (ΕΙΔΔ), στο Μάαστριχτ, προσφέρει κυρίως επαγγελματική κατάρτιση, εφαρμοσμένη έρευνα και υπηρεσίες παροχής συμβουλών για τις δημόσιες διοικήσεις στα κράτη μέλη της ΕΕ, τις υποψήφιες χώρες και τα θεσμικά όργανα της ΕΕ·

- η Ακαδημία Ευρωπαϊκού Δικαίου (ΑΕΔ), στην Trier, προωθεί την ευαισθητοποίηση, την κατανόηση και τις ορθές πρακτικές στον τομέα του δικαίου της ΕΕ, μέσω κύκλων επαγγελματικής κατάρτισης και δημόσιας συζήτησης για επαγγελματίες στον τομέα του δικαίου·

- το Διεθνές Κέντρο για την Ευρωπαϊκή Κατάρτιση (ΔΚΕΚ), στη Νίκαια, είναι ένα ίδρυμα εκπαίδευσης και κατάρτισης που εφαρμόζει προγράμματα στον τομέα των ευρωπαϊκών σπουδών και του φεντεραλισμού σε διάφορα μέρη στην Ευρώπη.

Τα πορίσματα του αξιολογητή

Με δεδομένη τη σαφή ανάγκη για περισσότερη γνώση όσον αφορά την ευρωπαϊκή ολοκλήρωση, το ευρωπαϊκό δίκαιο και την πολιτική, ο αξιολογητής υπογραμμίζει την έντονη συνάφεια των δραστηριοτήτων εκπαίδευσης, κατάρτισης και έρευνας των υποστηριζόμενων ιδρυμάτων. Ο αξιολογητής επισημαίνει την ιδιαίτερα επιτυχή ένταξη των αποφοίτων των ιδρυμάτων στην αγορά εργασίας και την αντικειμενική ανάγκη των ιδρυμάτων να παρέχουν συνεχή κατάρτιση για τα άτομα και τις αρχές που εμπλέκονται στην εφαρμογή και υλοποίηση του ευρωπαϊκού δικαίου και της πολιτικής.

Όσον αφορά την αποτελεσματικότητα των ιδρυμάτων στην παραγωγή αποτελεσμάτων, ο αξιολογητής διαπιστώνει υψηλό επίπεδο ικανοποίησης ανάμεσα σε πρώην σπουδαστές και ασκούμενους, οι οποίοι δήλωσαν ότι ο χρόνος που δαπάνησαν στα ιδρύματα αύξησε σημαντικά την κατανόησή τους σε θέματα ευρωπαϊκού δικαίου και πολιτικής (αλλά και τις γλωσσικές τους δεξιότητες) και ότι, κατ’ αυτόν τον τρόπο, αυξάνονται οι προοπτικές απασχόλησής τους ή/και οι ατομικές τους επιδόσεις στην εργασία.

Ο αξιολογητής είναι ικανοποιημένος με το βαθμό αποτελεσματικότητας όσον αφορά τη λειτουργία των ιδρυμάτων και επισημαίνει, κυρίως, το εξαιρετικά (πολύ χαμηλό) ποσοστό αποτυχίας μεταξύ των μεταπτυχιακών σπουδαστών στο Κολέγιο της Ευρώπης και το υψηλό ποσοστό ολοκλήρωσης των διδακτορικών σπουδών στο Ευρωπαϊκό Πανεπιστημιακό Ινστιτούτο.

Κύριες συστάσεις του αξιολογητή και σχόλια της Επιτροπής

Ο αξιολογητής υποβάλει 18 ειδικές συστάσεις σχετικά με τα πέντε προαναφερόμενα ιδρύματα. Για λόγους συστηματικής διαχείρισης, οι συστάσεις ομαδοποιήθηκαν και επαναδιατυπώθηκαν στα ακόλουθα κύρια σημεία. Τα σχόλια της Επιτροπής παρατίθενται με πλάγιους χαρακτήρες.

(1) Τα χαρακτηριστικά των ιδρυμάτων: Ο αξιολογητής θεωρεί αναγκαία την επισκόπηση των χαρακτηριστικών ορισμένων από τα ιδρύματα (ιδίως της ΑΕΔ), ώστε να αναπτυχθεί περαιτέρω συμπληρωματικότητα μεταξύ τους, να αξιοποιηθούν τα ιδιαίτερα ισχυρά σημεία του κάθε ιδρύματος και να αποφευχθούν οι επικαλύψεις.

Η Επιτροπή συμφωνεί με τη σύσταση αυτή και εξετάζει ήδη τη συμπληρωματικότητα μεταξύ των εν λόγω ιδρυμάτων. Η Επιτροπή θα συνεχίσει την προσέγγισή της για την αποφυγή χρηματοδότησης άσκοπων επαναλήψεων μεταξύ των καθορισμένων ιδρυμάτων.

(2) Εσωτερική παρακολούθηση και αξιολόγηση των ιδρυμάτων: Ο αξιολογητής συνιστά να ενθαρρυνθούν ορισμένα από τα καθορισμένα ιδρύματα (ιδίως το ΔΚΕΚ και το ΕΙΔΔ) να αναπτύξουν μια πιο συστηματική προσέγγιση όσον αφορά την εσωτερική παρακολούθηση και την αξιολόγηση της ποιότητας και της συνάφειας των δραστηριοτήτων τους εκπαίδευσης και κατάρτισης. Συγκεκριμένα, ο αξιολογητής συνιστά να ενθαρρυνθεί το ΔΚΕΚ να διενεργήσει μια πιο συστηματική ανάλυση των στόχων και της συνοχής των διαφόρων δραστηριοτήτων του, ως βάση για μια πιο τεκμηριωμένη διερεύνηση του κατά πόσον ορισμένες δραστηριότητες μπορούν να συνδυαστούν ώστε να δοθεί μεγαλύτερη έμφαση.

Η Επιτροπή συμφωνεί με τη σύσταση αυτή. Η βελτίωση της ποιότητας της παρακολούθησης και της αξιολόγησης αποτελεί κύριο μέλημα της Επιτροπής. Κατά τη διάρκεια του 2007 έγιναν οι πρώτες προσπάθειες στον τομέα αυτό και η Επιτροπή προτίθεται να εξακολουθήσει και το 2008 τη συνεργασία με το ΔΚΕΚ και το ΕΙΔΔ για τα θέματα αυτά.

(3) Διεύρυνση της συμμετοχής στις δραστηριότητες των ιδρυμάτων: Ο αξιολογητής συνιστά να αναλάβουν τα ιδρύματα (ιδίως το ΕΙΔΔ και το ΕΠΙ) μέτρα για την ενθάρρυνση της υποβολής αιτήσεων και της συμμετοχής από χώρες με χαμηλή εκπροσώπηση.

Η Επιτροπή είναι πρόθυμη να συμμετάσχει στην ανάλυση των λόγων για την ενδεχομένως χαμηλή εκπροσώπηση ορισμένων εθνικοτήτων στις δραστηριότητες των ιδρυμάτων. Η Επιτροπή είναι υπέρ της μέγιστης δυνατής διάδοσης πληροφοριών για τη διόρθωση αυτής της κατάστασης.

(4) Πολιτική προσωπικού των ιδρυμάτων: Ο αξιολογητής συνιστά να ενθαρρυνθεί το μεν Κολέγιο της Ευρώπης στην πολιτική του για την ενίσχυση του μόνιμου διδακτικού προσωπικού του, το δε ΕΠΙ στη θέσπιση πρόσθετων μέτρων για την πρόσληψη και τη διατήρηση κύριου προσωπικού, ιδίως στον οικονομικό τομέα.

Η Επιτροπή επισημαίνει ότι οι στρατηγικές αποφάσεις σχετικά με την πολιτική προσωπικού λαμβάνονται από τους δικαιούχους και ότι η Επιτροπή δεν προτίθεται να παρέμβει. Εντός των ορίων του ρόλου της, η Επιτροπή συμφωνεί να συζητήσει αυτά τα θέματα με τα καθορισμένα ιδρύματα, όπου αυτό ενδείκνυται.

(5) Χρηματοδότηση των ιδρυμάτων : Ο αξιολογητής συνιστά, ειδικά όσον αφορά το ΔΚΕΚ, να διερευνηθούν εναλλακτικές μορφές χρηματοδότησης για κάποιες από τις μη κύριες δραστηριότητές του. Όσον αφορά την ΑΕΔ, ο αξιολογητής συνιστά τη διερεύνηση βιώσιμων εναλλακτικών χρηματοδοτικών ρυθμίσεων που θα ευνοούν περισσότερο την επιχειρηματική δραστηριότητα.

Η Επιτροπή έχει επανειλημμένα υπογραμμίσει τη σπουδαιότητα αυτού του θέματος για το ΔΚΕΚ, και το ΔΚΕΚ το γνωρίζει. Η Επιτροπή είναι επίσης πρόθυμη να διερευνήσει εναλλακτικές ρυθμίσεις χρηματοδότησης που θα είναι πιο ευνοϊκές για την επιχειρηματική δραστηριότητα της ΑΕΔ.

Ευρωπαϊκό Διαπανεπιστημιακό Κέντρο για τα δικαιώματα του ανθρώπου και τον εκδημοκρατισμό

Το Ευρωπαϊκό Διαπανεπιστημιακό Κέντρο για τα δικαιώματα του ανθρώπου και τον εκδημοκρατισμό (ΕΔΚΔΑΕ) είναι ένα διεπιστημονικό κέντρο που δημιουργήθηκε από 41 πανεπιστήμια από όλα τα κράτη μέλη της ΕΕ, με μια κεντρική μονάδα που εδρεύει στη Βενετία. Το κυριότερο πρόγραμμά του είναι το μοναδικό διεθνικό ευρωπαϊκό μάστερ στα ανθρώπινα δικαιώματα και τον εκδημοκρατισμό (EMA).

Τα πορίσματα του αξιολογητή

Ο αξιολογητής υπογραμμίζει τη μεγάλη συνάφεια του ΕΔΚΔΑΕ, ως μοναδικού δικτύου το οποίο συγκεντρώνει τους πρωτοπόρους ευρωπαίους εμπειρογνώμονες σε θέματα ανθρωπίνων δικαιωμάτων, από έναν μεγάλο αριθμό ακαδημαϊκών οργανισμών, και το οποίο προσφέρει μια πληθώρα θεωρήσεων, κάτι που δεν μπορεί να προσφέρει μία μόνο κατεύθυνση σπουδών. Η συνάφεια του ΕΜΑ έγκειται στο διεπιστημονικό του χαρακτήρα, στο μοναδικό συνδυασμό θεωρίας και πράξης και στην εκτενή δικτύωση που παρέχει σε αυτόν τον κρίσιμο τομέα της πολιτικής για την Ευρώπη και τον κόσμο γενικά.

Όσον αφορά την αποτελεσματικότητα του ΕΔΚΔΑΕ, ο αξιολογητής επισημαίνει τον υψηλό βαθμό ικανοποίησης των σπουδαστών, την αύξηση των αναθέσεων για έρευνα και το υψηλό επίπεδο ακαδημαϊκών δημοσιεύσεων σχετικά με τα ανθρώπινα δικαιώματα. Η πλειονότητα των συμμετεχόντων ανέφερε σαφή θετική επίδραση στη σταδιοδρομία τους λόγω του ΕΜΑ. Αυτό εντείνει τον αντίκτυπο από πλευράς ευαισθητοποίησης όσον αφορά θέματα σχετικά με τα ευρωπαϊκά ανθρώπινα δικαιώματα και τον εκδημοκρατισμό ανάμεσα σε πολιτικούς σε εθνικό επίπεδο, αρμόδιους για τη χάραξη πολιτικής και ΜΚΟ.

Από πλευράς αποτελεσματικότητας , η νέα δομή διαχείρισης του ΕΔΚΔΑΕ φέρεται να λειτουργεί σωστά. Ωστόσο, οι ρυθμίσεις σχετικά με τη διαχείριση είναι πολύπλοκες, δεδομένης της δομής του ΕΔΚΔΑΕ και του προγράμματος ΕΜΑ, με αποτέλεσμα το προσωπικό του ΕΔΚΔΑΕ να απασχολείται με θέματα προσωπικού σε 41 άλλα ιδρύματα. Ένα από τα κύρια προβλήματα που αντιμετώπιζε το ΕΔΚΔΑΕ κατά το παρελθόν ήταν η έλλειψη οικονομικής σταθερότητας, κάτι που πρόσφατα επιλύθηκε, στο πλαίσιο των δημοσιονομικών προοπτικών για το 2007-2013.

Κύριες συστάσεις του αξιολογητή και σχόλια της Επιτροπής

Ο αξιολογητής υποβάλλει επτά ειδικές συστάσεις σχετικά με το ΕΔΚΔΑΕ . Για λόγους συστηματικής διαχείρισης, οι συστάσεις ομαδοποιήθηκαν και επαναδιατυπώθηκαν στα ακόλουθα κύρια σημεία. Τα σχόλια της Επιτροπής παρατίθενται με πλάγιους χαρακτήρες.

(1) Χαρακτηριστικά, δομή και προϋπολογισμός του ΕΔΚΔΑΕ : Ο αξιολογητής συνιστά να διερευνηθεί η αξία της απλούστευσης του δικτύου που εμπλέκεται στη χορήγηση του ΕΜΑ και να ενθαρρυνθεί το ΕΔΚΔΑΕ στην ανάπτυξη ενός σαφέστερου χαρακτήρα εκτός του ΕΜΑ .

Η απλούστευση του δικτύου αποτελεί ιδιαίτερη πρόκληση, δεδομένου ότι στο πρόγραμμα ΕΜΑ συμμετέχουν 41 πανεπιστήμια. Όμως καταβλήθηκαν πρόσφατα προσπάθειες για τη δημιουργία μιας πιο λειτουργικής δομής διαχείρισης. Η Επιτροπή συμφωνεί ότι το ΕΔΚΔΑΕ πρέπει να διερευνήσει περαιτέρω τρόπους επέκτασης των δραστηριοτήτων του εκτός του ΕΜΑ. Η Επιτροπή έχει επίσης ενθαρρύνει το ΕΔΚΔΑΕ να αναζητήσει περισσότερο διαφοροποιημένη εξωτερική χρηματοδότηση, έτσι ώστε να εξαρτάται λιγότερο από τη χρηματοδότηση της ΕΕ.

(2) Η πολιτική προσωπικού του ΕΔΚΔΑΕ: Ο αξιολογητής συνιστά να αξιοποιηθεί η δυνατότητα ενίσχυσης της ερευνητικής ικανότητας του ΕΔΚΔΑΕ, μέσω του μόνιμου προσωπικού.

Η Επιτροπή συμφωνεί με τη σύσταση αυτή· ωστόσο, για την επίτευξη αυτού απαιτούνται εξωτερικοί σταθεροί πόροι χρηματοδότησης.

(3) Η πολιτική του ΕΔΚΔΑΕ έναντι των αποφοίτων: Ο αξιολογητής συνιστά να εξασφαλίζεται ότι η επιλογή για το πρόγραμμα υποτροφιών θα γίνεται νωρίτερα και ότι το ΕΔΚΔΑΕ θα παρακολουθεί στενότερα την απασχόληση των αποφοίτων.

Η Επιτροπή συμφωνεί στο ότι η διαδικασία επιλογής για το πρόγραμμα υποτροφιών πρέπει να γίνεται νωρίτερα. Ωστόσο, αυτό εξαρτάται από διάφορους ενδιαφερομένους (συμπεριλαμβανομένων των Προεδριών της ΕΕ) και από τη διαδικασία τους λήψης αποφάσεων. Υπάρχει σύλλογος αποφοίτων, ο οποίος θα καταστήσει ευκολότερη για το ΕΔΚΔΑΕ την παρακολούθηση της απασχόλησης των αποφοίτων. Ο σύλλογος αποφοίτων είναι σε στάδιο ανάπτυξης. Στάλθηκε πρόσφατα ερωτηματολόγιο του ΕΜΑ σε όλους τους αποφοίτους, με σκοπό να συγκεντρωθεί ένα ευρύ φάσμα πληροφοριών, οι οποίες θα αφορούν και την απασχόλησή τους.

(4) Διεύρυνση της συμμετοχής στις δραστηριότητες του ΕΔΚΔΑΕ: Ο αξιολογητής συνιστά τη διοργάνωση εκδηλώσεων του ΕΔΚΔΑΕ σε νέα κράτη μέλη και τη συμμετοχή στο πρόγραμμα νέων πανεπιστημίων από τις χώρες αυτές.

Η Επιτροπή επιβεβαιώνει ότι αυτό έχει ήδη συνεκτιμηθεί από το ΕΔΚΔΑΕ, στο πλαίσιο της επιδότησης για το 2007-2008, κυρίως μέσω της ανακατανομής των πόρων στο πλαίσιο αυτής της επιδότησης.

Η Ευρωπαϊκή Υπηρεσία για την Ανάπτυξη της Εκπαίδευσης στον τομέα των ειδικών αναγκών

Η Ευρωπαϊκή Υπηρεσία για την Ανάπτυξη της Εκπαίδευσης στον τομέα των ειδικών αναγκών (AED) στην Odense αποσκοπεί στη βελτίωση της εκπαιδευτικής πολιτικής και πρακτικής για διδασκόμενους με ειδικές ανάγκες. Εστιάζει το έργο της σε θέματα όπως οι ίσες ευκαιρίες, η προσβασιμότητα, η εκπαίδευση χωρίς αποκλεισμούς και η προαγωγή της ποιότητας στην εκπαίδευση.

Τα πορίσματα του αξιολογητή

Όσον αφορά τη συνάφεια , ο αξιολογητής επισημαίνει τη σημαντική συμβολή της AED στην ενίσχυση της συνεργασίας ανάμεσα στα υπουργεία εκπαίδευσης των κρατών μελών της και στην παροχή σε αυτά μιας πλατφόρμας στον ευαίσθητο τομέα της εκπαίδευσης ειδικών αναγκών. Η αποτελεσματικότητα της AED έγκειται κυρίως στην αύξηση της ευαισθητοποίησης των πολιτικών σε εθνικό επίπεδο, των αρμοδίων για τη χάραξη πολιτικής, των ΜΚΟ και της κοινής γνώμης, σχετικά με ευρωπαϊκά θέματα στην εκπαίδευση στον τομέα των ειδικών αναγκών. Επίσης, η AED συνέβαλε σημαντικά σε βελτιώσεις της πολιτικής για την εκπαίδευση στον τομέα των ειδικών αναγκών, σε εθνικό, περιφερειακό και τοπικό επίπεδο. Η AED λειτουργεί ως μοναδικό κοινό ευρωπαϊκό πλαίσιο αναφοράς για την ενσωμάτωση μαθητών με ειδικές ανάγκες.

Κύριες συστάσεις του αξιολογητή και σχόλια της Επιτροπής

Ο αξιολογητής υποβάλλει πέντε ειδικές συστάσεις σχετικά με την AED. Για λόγους συστηματικής διαχείρισης, οι συστάσεις ομαδοποιήθηκαν και επαναδιατυπώθηκαν στα ακόλουθα κύρια σημεία. Τα σχόλια της Επιτροπής παρατίθενται με πλάγιους χαρακτήρες.

(1) Συνεργασία της AED με άλλους εταίρους : Ο αξιολογητής συνιστά να ενθαρρυνθεί η AED στην αναζήτηση στενότερης συνεργασίας με επαγγελματίες στους κύριους τομείς ενδιαφέροντός της, όπως επίσης και στη διερεύνηση συμμετοχικών σχεδίων με εξωτερικές υπηρεσίες.

Η Επιτροπή επιθυμεί να αποκομίσει τις μέγιστες συνεργίες από τα ποσά που διατίθενται και σκοπεύει να προωθήσει τη συνεργασία της AED με επαγγελματίες και εξωτερικές υπηρεσίες.

(2) Δραστηριότητες επικοινωνίας και διάδοσης της AED : Ο αξιολογητής συνιστά να αυξήσει η ΑED τη διάδοση των δραστηριοτήτων, των προϊόντων και των αποτελεσμάτων της σε εθνικό επίπεδο, αξιοποιώντας την ιδιότητα μέλους και νέες μεθόδους διάδοσης, καθώς επίσης και να βελτιώσει την επικοινωνία της με την Επιτροπή.

Αποτελεί πρόθεση της Επιτροπής να συνεργαστεί με την AED, από το 2008 και μετά, για τη βελτίωση των μεθόδων διάδοσης, και σε εθνικό επίπεδο. Κατά τη διάρκεια του 2007, η επικοινωνία με την Επιτροπή βελτιώθηκε σημαντικά, αφού είχε παρέλθει η περίοδος που καλύπτει η αξιολόγηση (2004-2006).

Πορίσματα και συστάσεις του αξιολογητή για την ενέργεια 2 – Υποστήριξη των ευρωπαϊκών ενώσεων που δραστηριοποιούνται στον τομέα της εκπαίδευσης και της κατάρτισης

Με την ενέργεια 2 της απόφασης εγκρίνεται η παροχή κοινοτικής επιδότησης για την υποστήριξη ορισμένων επιχειρησιακών και διοικητικών δαπανών των ευρωπαϊκών ενώσεων που δραστηριοποιούνται στον τομέα της εκπαίδευσης και της κατάρτισης και έχουν μέλη σε τουλάχιστον 12 κράτη μέλη της ΕΕ. Οι επιδοτήσεις χορηγήθηκαν βάσει ετήσιων προσκλήσεων υποβολής προτάσεων.

Τα πορίσματα του αξιολογητή

Ο αξιολογητής κρίνει ότι η ενέργεια 2 έχει συνάφεια , λόγω του ότι όλες οι στρατηγικές προτεραιότητες του προγράμματος εργασίας για την εκπαίδευση και την κατάρτιση καλύπτονταν από μία τουλάχιστον από τις υποστηριζόμενες ευρωπαϊκές ενώσεις. Η αποτελεσματικότητα της ενέργειας 2 αποδεικνύεται από τη δημιουργία σταθερών δικτύων και δομών μεταξύ διαφόρων ομάδων ενδιαφερομένων σε όλη την ΕΕ, από τη μακροπρόθεσμη προβολή της εικόνας τους και τη διαμόρφωση πολιτικής. Με μία εξαίρεση, ο αξιολογητής κρίνει ότι η υποστήριξη που δόθηκε δημιούργησε προστιθέμενη αξία και ήταν αποτελεσματική .

Κύριες συστάσεις του αξιολογητή και σχόλια της Επιτροπής

Ο αξιολογητής υποβάλλει δύο ειδικές συστάσεις σχετικά με την ενέργεια 2. Τα σχόλια της Επιτροπής παρατίθενται με πλάγιους χαρακτήρες.

(1) Στρατηγικοί στόχοι : Ο αξιολογητής συνιστά την εκ νέου εκτίμηση των στρατηγικών στόχων του προγράμματος εργασίας για την εκπαίδευση και την κατάρτιση, οι οποίοι καλύπτονται από τις ενώσεις που χρηματοδοτούνται μέσω αυτής της ενέργειας.

Η Επιτροπή λαμβάνει υπόψη της τη σύσταση, με σκοπό την αναδιατύπωση των προτεραιοτήτων και των κριτηρίων χορήγησης στις προσκλήσεις υποβολής προτάσεων.

(2) Αποτελέσματα : Ο αξιολογητής συνιστά να δοθεί μεγαλύτερη έμφαση στην αύξηση του αντικτύπου των δραστηριοτήτων που αναπτύσσονται από τις υποστηριζόμενες ενώσεις. Ο αξιολογητής πιστεύει ότι η ενέργεια 2 εστιάζεται υπερβολικά στη δημιουργία, τη διατήρηση και την επέκταση δικτύων, εις βάρος άλλων απτών αποτελεσμάτων.

Συγκεκριμένος σκοπός της ενέργειας 2 είναι – και θα παραμείνει – η υποστήριξη επιχειρησιακών και διοικητικών θεμάτων των ευρωπαϊκών ενώσεων του δικτύου. Ωστόσο, η Επιτροπή είναι επίσης υπέρ της αύξησης του αντικτύπου των δραστηριοτήτων που αναπτύσσονται από τους δικαιούχους και θα διερευνήσει τρόπους αύξησης απτών αποτελεσμάτων .

Πορίσματα και συστάσεις του αξιολογητή για την ενέργεια 3A – Η δράση JEAN MONNET

Με την ενέργεια 3A της απόφασης εγκρίνεται η παροχή κοινοτικής υποστήριξης για δραστηριότητες της τριτοβάθμιας εκπαίδευσης στον τομέα της ευρωπαϊκής ολοκλήρωσης. Η ενέργεια αυτή υλοποιήθηκε μέσω της δράσης Jean Monnet, σκοπός της οποίας είναι η αύξηση της γνώσης και της ευαισθησίας σε θέματα που αφορούν την ευρωπαϊκή ολοκλήρωση, με την προώθηση της διδασκαλίας, της έρευνας και του προβληματισμού στον τομέα των ιδρυμάτων τριτοβάθμιας εκπαίδευσης σε όλο τον κόσμο. Η δράση Jean Monnet, που τέθηκε σε εφαρμογή το 1990, προωθεί την ακαδημαϊκή αριστεία με την απονομή τίτλων κύρους, όπως Κέντρο Αριστείας Jean Monnet και Έδρα Jean Monnet, σε επιτυχείς αιτήσεις στο πλαίσιο των ετήσιων προσκλήσεων υποβολής προτάσεων. Αυτή τη στιγμή, καθηγητές Jean Monnet υπάρχουν σε 60 χώρες σε πέντε ηπείρους, οι οποίοι διδάσκουν κάθε χρόνο 250.000 σπουδαστές.

Πορίσματα του αξιολογητή[2]

Ο αξιολογητής υπογραμμίζει τον υψηλό βαθμό συνάφειας της δράσης Jean Monnet όσον αφορά την προώθηση της κατανόησης και της δημόσιας συζήτησης σχετικά με την ΕΕ (σε εναρμόνιση με την προτεραιότητα της Επιτροπής στον τομέα της επικοινωνίας και του σχεδίου Δ) και όσον αφορά την ενίσχυση της προβολής της ΕΕ σε υποψήφιες και τρίτες χώρες, βοηθώντας ταυτόχρονα την ανάπτυξη εκπαιδευτικής ικανότητας στον εν λόγω τομέα.

Όσον αφορά την αποτελεσματικότητα , ο αξιολογητής αναφέρει ότι ο σύνδεσμος Jean Monnet αποτελεί ένα σημαντικό μέσο για την αύξηση της ευαισθητοποίησης για ευρωπαϊκές σπουδές, τη βελτίωση της ποιότητας της διδασκαλίας και της φήμης των συμμετεχόντων πανεπιστημίων καθώς και για την ανάπτυξη νέων δραστηριοτήτων διδασκαλίας σχετικά με την ΕΕ. Διαπιστώθηκε ότι ο αντίκτυπος είναι εντονότερος σε χώρες μη μέλη της ΕΕ. Ο αξιολογητής επισημαίνει επίσης ότι το ακαδημαϊκό προσωπικό Jean Monnet συμμετέχει ευρέως σε δραστηριότητες διάδοσης και ανταλλαγών, αντικατοπτρίζοντας το «πολλαπλασιαστικό αποτέλεσμα» των δραστηριοτήτων που υποστηρίζονται από τη δράση Jean Monnet.

Σύμφωνα με τον αξιολογητή, η προστιθέμενη αξία της δράσης Jean Monnet έγκειται στη διπλή της λειτουργία, τόσο ως πηγής απαραίτητων εσόδων για τα ακαδημαϊκά τμήματα που δραστηριοποιούνται στον τομέα των ευρωπαϊκών σπουδών όσο και ως «σήματος» ποιότητας, το οποίο συμβάλλει στην ενίσχυση της φήμης του τμήματος στο οποίο υλοποιούνται δραστηριότητες Jean Monnet αλλά και των ατόμων που τις καθοδηγούν. Σύμφωνα με τον αξιολογητή, αυτή η διπλή λειτουργία επιτρέπει στη δράση να επιτυγχάνει ένα ιδιαίτερα ευρύ φάσμα αποτελεσμάτων και επιδράσεων, με σχετικά λίγα χρήματα, καθιστώντας τη δράση πολύ αποτελεσματική . Επίσης, η δράση Jean Monnet είναι ένα από τα λίγα προγράμματα της ΕΕ που είναι ανοιχτό σε συμμετέχοντες από όλο τον κόσμο. Αυτό συμβάλλει θετικά στην προβολή της ΕΕ έξω από την Ευρώπη.

Κύριες συστάσεις του αξιολογητή και σχόλια της Επιτροπής

Ο αξιολογητής προτείνει να διερευνηθούν οι μηχανισμοί για την ευρύτερη δημοσιοποίηση του σήματος Jean Monnet , τόσο εντός όσο και εκτός της ΕΕ, ως μέσον για την αύξηση της αναγνώρισης από τους σπουδαστές και την κοινή γνώμη. Τα σχόλια της Επιτροπής παρατίθενται με πλάγιους χαρακτήρες.

Η Επιτροπή συμφωνεί με τη σύσταση αυτή. Νέες δημοσιεύσεις και ένας δικτυακός τόπος για τη δράση Jean Monnet, που βρίσκονται υπό προετοιμασία, θα συμβάλλουν στη δημοσιοποίηση του σήματος Jean Monnet. Υπάρχουν επαφές ανάμεσα στη ΓΔ Εξωτερικών Σχέσεων και τη ΓΔ Επικοινωνίας για την περαιτέρω διάδοση πληροφοριών σχετικά με τη δράση Jean Monnet, ως σημαντικό μηχανισμό στο πλαίσιο της προσέγγισης των πολιτών με την ΕΕ, και τη βελτίωση της προβολής της ΕΕ στον κόσμο.

Πορίσματα και συστάσεις του αξιολογητή για την ενέργεια 3B – Υποστήριξη για την ανοιχτή μέθοδο συντονισμού στον τομέα της εκπαίδευσης

Με την ενέργεια 3B της απόφασης εγκρίνεται η παροχή κοινοτικής υποστήριξης για δραστηριότητες που συμβάλλουν στην επίτευξη μελλοντικών στόχων των συστημάτων εκπαίδευσης και κατάρτισης στην Ευρώπη. Η ενέργεια αυτή έχει λάβει τη μορφή προσκλήσεων υποβολής προτάσεων για μελέτες, συνεδριάσεων εμπειρογνωμόνων και δραστηριοτήτων πληροφόρησης, με σκοπό την υποστήριξη των κρατών μελών στην υλοποίηση των στόχων του προγράμματος εργασίας «Εκπαίδευση και κατάρτιση 2010» μέσω της ανοιχτής μεθόδου συντονισμού (ΑΜΣ).

Τα πορίσματα του αξιολογητή

Ο αξιολογητής θεωρεί την ενέργεια 3Β συναφή και συνεπή με τους στόχους του προγράμματος εργασίας «Εκπαίδευση και κατάρτιση 2010». Όσον αφορά την αποτελεσματικότητά της, ο αξιολογητής αναφέρει ότι τα προϊόντα των υποστηριζόμενων δραστηριοτήτων (κυρίως σεμινάρια, συνέδρια και δημοσιεύσεις) αναμένεται, μακροπρόθεσμα, να έχουν θετική συμβολή στην επίτευξη των επιθυμητών αποτελεσμάτων, κυρίως με τη δημιουργία σταθερών δικτύων μεταξύ των εθνικών συμμετεχόντων. Από πλευράς αποδοτικότητας , ο αξιολογητής αναφέρει ότι η χρηματοδότηση της Επιτροπής κρίνεται από όλες τις αρχές ως πολύ χρήσιμη.

Κύριες συστάσεις του αξιολογητή και σχόλια της Επιτροπής

Ο αξιολογητής υποβάλλει δύο κύριες συστάσεις. Τα σχόλια της Επιτροπής παρατίθενται με πλάγιους χαρακτήρες.

(1) Η «μη συμμετοχή» ορισμένων κρατών μελών : Ο αξιολογητής συνιστά να διερευνηθούν οι λόγοι της «μη συμμετοχής» ορισμένων κρατών μελών και να ληφθούν μέτρα για την εξάλειψη των εμποδίων, εφόσον είναι εφικτό.

Το θέμα αυτό συζητήθηκε στην ομάδα συντονισμού του προγράμματος εργασίας «Εκπαίδευση και κατάρτιση 2010». Ένας κύριος λόγος που αναφέρθηκε ως εξήγηση της «μη συμμετοχής» ορισμένων κρατών μελών ήταν ότι οι χώρες αυτές θεώρησαν ότι θα έπρεπε να υποστούν χρονοβόρες διαδικασίες αίτησης για σχετικά μικρά ποσά χρηματοδοτικής ενίσχυσης. Στην τελευταία πρόσκληση υποβολής προτάσεων 27/07 «Κατάρτιση και υλοποίηση εθνικών στρατηγικών διά βίου μάθησης – Εκπαίδευση και κατάρτιση 2010», το ανώτατο ποσό αυξήθηκε σε 100.000 ευρώ.

(2) Προσέλκυση νέων ενδιαφερομένων : Ο αξιολογητής συνιστά, σε μελλοντικές προσκλήσεις υποβολής προτάσεων, να δίνεται μεγαλύτερη έμφαση στην προσέλκυση ενός ευρύτερου φάσματος παραγόντων στις ενέργειες και στα άλλα σχέδια που οργανώνονται στο πλαίσιο του πεδίου των έργων. Κατ’ αυτόν τον τρόπο θα μπορούσε να αντιμετωπιστεί η σημερινή αντίληψη ορισμένων ότι οι ενέργειες αυτές συχνά αποτυγχάνουν να προσελκύσουν νέους ενδιαφερομένους.

Το θέμα συζητήθηκε στην ομάδα συντονισμού του προγράμματος εργασίας «Εκπαίδευση και κατάρτιση 2010». Δεν υπήρξε πλειοψηφία υπέρ του να καταστούν επιλέξιμοι άλλοι οργανισμοί, εκτός των εθνικών υπουργείων, για τις εν λόγω προσκλήσεις. Στην πρόσφατη πρόσκληση υποβολής προτάσεων 27/07 «Κατάρτιση και υλοποίηση εθνικών στρατηγικών διά βίου μάθησης – Εκπαίδευση και κατάρτιση 2010», ένα από τα κριτήρια επιλογής είναι ότι σε όλες τις δραστηριότητες πρέπει να συμμετέχει ένα ευρύ φάσμα κύριων ενδιαφερομένων, σε όλα τα επίπεδα δραστηριοτήτων και στην κατάρτιση και την υλοποίηση στρατηγικών διά βίου μάθησης, συμπεριλαμβανομένων των αρμόδιων για τη λήψη αποφάσεων και τη χάραξη πολιτικής, των επαγγελματιών, των φορέων παροχής υπηρεσιών, των κοινωνικών εταίρων, των εκπροσώπων της κοινωνίας των πολιτών και των διδασκομένων.

Πορίσματα και συστάσεις του αξιολογητή για την ενέργεια 3Γ – Κατάρτιση εθνικών δικαστών

Με την ενέργεια 3Γ της απόφασης εγκρίνεται η παροχή κοινοτικής υποστήριξης για την προώθηση της κατάρτισης σε θέματα ευρωπαϊκού δικαίου, κυρίως εθνικών δικαστών. Η ενέργεια έλαβε τη μορφή προσκλήσεων υποβολής προτάσεων για την υποστήριξη της κατάρτισης δικαστών στο συγκεκριμένο τομέα του δικαίου της ΕΕ για τον ανταγωνισμό.

Τα πορίσματα του αξιολογητή

Ο αξιολογητής θεωρεί την ενέργεια 3Γ ιδιαιτέρως συναφή υπό το πρίσμα του εκσυγχρονισμού του δικαίου της ΕΕ για τον ανταγωνισμό, στο πλαίσιο του κανονισμού (ΕΚ) αριθ. 1/2003, ο οποίος εξουσιοδοτεί τα εθνικά δικαστήρια να κάνουν πλήρη εφαρμογή των άρθρων 81 και 82 της συνθήκης ΕΚ. Στο πλαίσιο αυτό, η υποστήριξη σχεδίων για την ενίσχυση της δικαστικής συνεργασίας μεταξύ των εθνικών δικαστών και η παροχή κατάρτισης σε συνάρτηση με την εφαρμογή των άρθρων 81 και 82 της συνθήκης ΕΚ κρίνονται ιδιαίτερα αναγκαίες και συνεπείς με τους στόχους του προγράμματος.

Από πλευράς αποτελεσματικότητας , ο αξιολογητής αναφέρει ότι από τα διαθέσιμα στοιχεία προκύπτει ότι το πρόγραμμα είχε τον στοχευόμενο αντίκτυπο, δηλαδή την καλύτερη γνώση και τη μεγαλύτερη συνέπεια στην εφαρμογή του δικαίου της ΕΕ για τον ανταγωνισμό και ιδίως των άρθρων 81 και 82 της συνθήκης ΕΚ από τους εθνικούς δικαστές. Ο αξιολογητής πιστεύει επίσης ότι η ενέργεια 3Γ αύξησε την ευαισθητοποίηση των δικαστών όσον αφορά την ανάγκη αναβάθμισης των δεξιοτήτων και της γνώσης τους στον τομέα του δικαίου της ΕΕ για τον ανταγωνισμό και ότι η ενέργεια έχει πολλαπλασιαστικό αποτέλεσμα. Η δικτύωση και η δημιουργία καλύτερων συνδέσμων μεταξύ των εθνικών δικαστών επισημαίνονται επίσης ως προστιθέμενη αξία. Ο αξιολογητής συμπεραίνει ότι οι πόροι που διατέθηκαν (ως επιδοτήσεις) χρησιμοποιήθηκαν αποτελεσματικά .

Κύριες συστάσεις του αξιολογητή και σχόλια της Επιτροπής

Ο αξιολογητής συνιστά ότι, δεδομένης της σπουδαιότητας του δικαίου της ΕΚ για τον ανταγωνισμό όσον αφορά την εξασφάλιση ίσων όρων στην εσωτερική αγορά της ΕΕ, η Επιτροπή θα πρέπει να εξετάσει τη δυνατότητα παροχής μιας πιο δομημένης υποστήριξης στον τομέα της συνεργασίας μεταξύ των εθνικών δικαστών για το δίκαιο περί ανταγωνισμού, ιδίως με τη μορφή ενός δικτύου σε επίπεδο ΕΕ . Το δίκτυο αυτό μπορεί να είναι ανοιχτό σε δικαστές στον τομέα του δικαίου για τον ανταγωνισμό, όπως επίσης και σε όλους τους ενδιαφερομένους του εν λόγω τομέα, και να παρέχει τις απαραίτητες πληροφορίες για σχετικές δικαστικές αποφάσεις που λαμβάνονται σε εθνικό επίπεδο. Επειδή η εφαρμογή του δικαίου της ΕΚ για τον ανταγωνισμό είχε αποκεντρωθεί για κάποιο χρονικό διάστημα, οι πληροφορίες σχετικά με δικαστικές αποφάσεις μέχρι σήμερα ήταν διάσπαρτες ή και μη διαθέσιμες. Επομένως, θα ήταν απαραίτητο ένα εργαλείο που θα παρέχει τη δυνατότητα στους δικαστές και σε άλλους επαγγελματίες στο χώρο του δικαίου να έχουν πρόσβαση σε πληροφορίες, να ανταλλάσσουν απόψεις και να κάνουν νέες επαφές με δικαστές από άλλες χώρες. Λόγω της αυξημένης επίδρασης των οικονομικών στο δίκαιο της ΕΚ για τον ανταγωνισμό, ένας τέτοιος μηχανισμός θα ήταν επίσης χρήσιμος για την ανταλλαγή απόψεων και πείρας στον τομέα αυτό. Τα σχόλια της Επιτροπής για τη σύσταση αυτή παρατίθενται με πλάγιους χαρακτήρες.

Η Επιτροπή συμφωνεί με τη σύσταση αυτή. Η δημιουργία δικτύων συνεργασίας ανάμεσα σε εθνικούς δικαστές, που θα παρέχει επίσης τη δυνατότητα ανταλλαγής απόψεων μεταξύ τους, ήταν ένας από τους κύριους στόχους του προγράμματος κατάρτισης από την αρχή (το 2002) και, ως τέτοιος, προωθήθηκε σε ισότιμη βάση με τον στόχο της κατάρτισης των εθνικών δικαστών. Ωστόσο, πολύ λίγες προτάσεις υποβλήθηκαν για τη χρηματοδότηση ενός παρόμοιου δικτύου συνεργασίας. Παρ’ όλα αυτά, πρέπει να σημειωθεί ότι τα σχέδια κατάρτισης που συγχρηματοδοτήθηκαν περιέχουν επίσης – ως ένα σκέλος τους – τη δημιουργία δικτύων μεταξύ των δικαστών που συμμετείχαν και την υποστήριξη υφιστάμενων δικτύων. Το καλύτερο παράδειγμα υφιστάμενου δικτύου, του οποίου οι δραστηριότητες υποστηρίχτηκαν, είναι η «Ένωση Δικαστών της Ευρωπαϊκής Νομοθεσίας περί Ανταγωνισμού (AECLJ)», η οποία, από το Λονδίνο όπου εδρεύει, διαχειρίζεται ένα δίκτυο δικαστών της νομοθεσίας περί ανταγωνισμού.

Όσον αφορά τις πληροφορίες σχετικά με δικαστικές αποφάσεις, η Επιτροπή παραπέμπει στο δικτυακό της τόπο (http://ec.europa.eu/comm/competition/elojade/antitrust/nationalcourts/) όπου δημοσιεύονται όλες οι αποφάσεις εθνικών δικαστηρίων σχετικά με την εφαρμογή των άρθρων 81 και 82 της συνθήκης ΕΚ. Ο δικτυακός τόπος ενημερώνεται συνεχώς και προσφέρει βασικά στοιχεία σχετικά με εκδοθείσες αποφάσεις καθώς και μη εμπιστευτικές εκδόσεις δικαστικών αποφάσεων.

Συμπεράσματα της Επιτροπής

Λαμβάνοντας υπόψη τις προτεραιότητες της Επιτροπής και σύμφωνα με τα αποτελέσματα της αξιολόγησης, η Επιτροπή καταλήγει στα ακόλουθα συμπεράσματα όσον αφορά την εφαρμογή του κοινοτικού προγράμματος δράσης για την προώθηση οργανισμών που δραστηριοποιούνται σε ευρωπαϊκό επίπεδο και την υποστήριξη ειδικών δραστηριοτήτων στον τομέα της εκπαίδευσης και της κατάρτισης.

Ενέργεια 1 – Υποστήριξη καθορισμένων ιδρυμάτων

Ιδρύματα που εξειδικεύονται σε μελέτες για την ευρωπαϊκή ολοκλήρωση

Η Επιτροπή θεωρεί ότι η συνεχιζόμενη υποστήριξη για το Κολέγιο της Ευρώπης, το Ευρωπαϊκό Πανεπιστημιακό Ινστιτούτο, το Ευρωπαϊκό Ινστιτούτο Δημόσιας Διοίκησης και την Ακαδημία Ευρωπαϊκού Δικαίου είναι σημαντική για την παροχή στους Ευρωπαίους αλλά και στις διοικήσεις και τους αρμόδιους για τη χάραξη πολιτικής στα κράτη μέλη και στην ΕΕ μιας υψηλής ποιότητας εκπαίδευσης, επαγγελματικής κατάρτισης, έρευνας ή/και προβληματισμού σχετικά με την πολιτική, που είναι αποτέλεσμα της συνεργασίας σε ένα πραγματικά διευρωπαϊκό πλαίσιο και περιβάλλον. Για την περίοδο 2007 - 2013, η υποστήριξη για τα ιδρύματα αυτά ενσωματώθηκε στη δράση Jean Monnet του προγράμματος για τη διά βίου μάθηση[3].

Το Ευρωπαϊκό Διαπανεπιστημιακό Κέντρο για τα δικαιώματα του ανθρώπου και τον εκδημοκρατισμό

Με βάση την προτεραιότητα που προσδίδει η ΕΕ στην προώθηση της δημοκρατίας και των ανθρωπίνων δικαιωμάτων σε όλο τον κόσμο, η Επιτροπή θεωρεί ότι είναι σημαντικό να συνεχιστεί η υποστήριξη του μοναδικά διεθνικού Ευρωπαϊκού Διαπανεπιστημιακού Κέντρου για τα δικαιώματα του ανθρώπου και τον εκδημοκρατισμό, ιδίως όσον αφορά το πρόγραμμα ευρωπαϊκού μάστερ στα ανθρώπινα δικαιώματα και στον εκδημοκρατισμό. Για την περίοδο 2007 - 2013, η υποστήριξη για το ΕΔΚΔΑΕ ενσωματώνεται στο χρηματοδοτικό μηχανισμό για την προώθηση της δημοκρατίας και των ανθρωπίνων δικαιωμάτων σε όλο τον κόσμο[4]

Η Ευρωπαϊκή Υπηρεσία για την Ανάπτυξη της Εκπαίδευσης στον τομέα των ειδικών αναγκών

Η Επιτροπή θεωρεί ότι η Ευρωπαϊκή Υπηρεσία για την Ανάπτυξη της Εκπαίδευσης στον τομέα των ειδικών αναγκών εκτελεί μια ιδιαίτερα συναφή αποστολή ως ευρωπαϊκή πλατφόρμα συνεργασίας και καινοτομίας για την εκπαίδευση στον τομέα των ειδικών αναγκών και κρίνει ότι η συνέχιση της υποστήριξης για το ίδρυμα αυτό είναι σημαντική. Για την περίοδο 2007-2013, η υποστήριξη για την Ευρωπαϊκή Υπηρεσία για την Ανάπτυξη της Εκπαίδευσης στον τομέα των ειδικών αναγκών ενσωματώθηκε στη δράση Jean Monnet του προγράμματος διά βίου μάθησης.

Ενέργεια 2 – Υποστήριξη ευρωπαϊκών ιδρυμάτων που δραστηριοποιούνται στην εκπαίδευση και την κατάρτιση

Η Επιτροπή θεωρεί σκόπιμη τη συνέχιση της υποστήριξης για τη δημιουργία και την εδραίωση σταθερών δικτύων και δομών μεταξύ των διάφορων ομάδων ενδιαφερομένων στην εκπαίδευση και την κατάρτιση, με σκοπό την προώθηση των προτεραιοτήτων της ΕΕ στην εκπαίδευση και την κατάρτιση. Για την περίοδο 2007-2013, η υποστήριξη αυτή ενσωματώνεται στη δράση Jean Monnet του προγράμματος διά βίου μάθησης. Με βάση την προτεραιότητα της προσέγγισης των πολιτών με την ΕΕ, η Επιτροπή θεωρεί σκόπιμη την επέκταση του πεδίου εφαρμογής της πρόσκλησης υποβολής προτάσεων στο πλαίσιο αυτού του τίτλου, ιδίως σε ευρωπαϊκές ενώσεις που δραστηριοποιούνται στην παροχή εκπαίδευσης και κατάρτισης για την ευρωπαϊκή ολοκλήρωση.

Ενέργεια 3A – Η δράση Jean Monnet

Η Επιτροπή θεωρεί σημαντική τη συνέχιση της υποστήριξης για τη διδασκαλία, την έρευνα, τη δημόσια συζήτηση και τον προβληματισμό σχετικά με την ευρωπαϊκή ολοκλήρωση, σε τριτοβάθμια ιδρύματα σε όλο τον κόσμο, με σκοπό την αύξηση της ευαισθητοποίησης και της γνώσης για την ΕΕ μεταξύ των ευρωπαίων πολιτών, την αύξηση της παγκόσμιας προβολής της ΕΕ και την παροχή της δυνατότητας στους αρμόδιους για τη χάραξη πολιτικής και στην κοινωνία των πολιτών να επωφεληθούν από τον ακαδημαϊκό προβληματισμό σε σύγχρονα θέματα της ευρωπαϊκής ολοκλήρωσης. Για την περίοδο 2007-2013, η υποστήριξη αυτή ενσωματώνεται στη δράση Jean Monnet του προγράμματος διά βίου μάθησης. Η Επιτροπή θεωρεί ότι το δίκτυο εμπειρογνωμόνων σε θέματα ευρωπαϊκής ολοκλήρωσης Jean Monnet πρέπει να εξακολουθήσει να αναπτύσσεται, τόσο εντός όσο και εκτός της ΕΕ.

Ενέργεια 3B – Υποστήριξη της ανοιχτής μεθόδου συντονισμού στην εκπαίδευση

Η Επιτροπή θεωρεί σκόπιμη τη συνέχιση της υποστήριξης για δραστηριότητες συνεργασίας μεταξύ των εθνικών αρχών σε ευρωπαϊκό επίπεδο, συμπεριλαμβανομένης της ανοιχτής μεθόδου συντονισμού, με σκοπό την προώθηση των προτεραιοτήτων της ΕΕ για την εκπαίδευση και την κατάρτιση. Για την περίοδο 2007-2013, η υποστήριξη αυτή ενσωματώνεται στη δράση Jean Monnet του προγράμματος διά βίου μάθησης.

Ενέργεια 3Γ – Κατάρτιση εθνικών δικαστών

Δεδομένου του σημαντικού ρόλου των εθνικών δικαστών στην εφαρμογή της νομοθεσίας της ΕΕ γενικά και της νομοθεσίας της ΕΕ για τον ανταγωνισμό ειδικότερα, όπως επίσης και της αντικειμενικής ανάγκης για περαιτέρω κατάρτιση και δικτύωση μεταξύ εθνικών δικαστών στους εν λόγω τομείς, η Επιτροπή θεωρεί σημαντική τη συνέχιση της υποστήριξης για την κατάρτιση εθνικών δικαστών σε θέματα της πολιτικής ανταγωνισμού. Για την περίοδο 2007-2013, η υποστήριξη αυτή ενσωματώνεται στο ειδικό πρόγραμμα «Αστική δικαιοσύνη», ως μέρος του γενικού προγράμματος «Θεμελιώδη δικαιώματα και δικαιοσύνη»[5].

[1] ΕΕ L 138 της 30.4.2004.

[2] Πρέπει να σημειωθεί ότι τα πορίσματα του αξιολογητή αφορούν μόνο τα σχέδια Jean Monnet που προκύπτουν από τις ετήσιες προσκλήσεις υποβολής προτάσεων. Ο αξιολογητής δεν μελέτησε τον αντίκτυπο και την ποιότητα των συνεδρίων υψηλού επιπέδου Jean Monnet και τις δραστηριότητες προβληματισμού, στις οποίες συμμετέχουν κορυφαίοι ακαδημαϊκοί, αρμόδιοι για τη χάραξη πολιτικής και εκπρόσωποι της κοινωνίας των πολιτών.

[3] Απόφαση αριθ. 1720/2006/ΕΚ του Ευρωπαϊκού Κοινοβουλίου και του Συμβουλίου, της 15ης Νοεμβρίου 2006, για τη θέσπιση προγράμματος δράσης στον τομέα της διά βίου μάθησης, EE L 327 της 24.11.2006.

[4] Κανονισμóς (ΕΚ) αριθ. 1889/2006 του Eυρωπαϊκού Kοινοβουλίου και του Συμβουλίου, της 20ής Δεκεμβρίου 2006, για την καθιέρωση ενός χρηματοδοτικού μέσου για την προαγωγή της δημοκρατίας και των δικαιωμάτων του ανθρώπου παγκοσμίως, ΕΕ L 386 της 29.12.2006.

[5] Απόφαση αριθ. 1149/2007/ΕΚ του Ευρωπαϊκού Κοινοβουλίου και του Συμβουλίου, της 25ης Σεπτεμβρίου 2007, για τη θέσπιση, για την περίοδο 2007-2013, του ειδικού προγράμματος Αστική δικαιοσύνη στο πλαίσιο του γενικού προγράμματος Θεμελιώδη δικαιώματα και δικαιοσύνη, ΕΕ L 257 της 3.10.2007.